Diari Oficial de la Generalitat Valenciana


Sumari del DOGV 7816, del 28-06-2016 (2016/4929)

RESOLUCIÓ de 24 de juny de 2016, del director general de Relacions amb les Corts, per la qual es disposa la publicació del conveni entre el Ministeri d'Ocupació i Seguretat Social i la Generalitat, a través de la Conselleria d'Economia Sostenible, Sectors Productius, Comerç i Treball, per a l'ús comú de l'aplicació informàtica que donarà cobertura a la base de dades centrals d'empreses de treball temporal i al corresponent registre autonòmic d'empreses de treball temporal.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7816

Data del DOGV
:   28-06-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/4929


Data del document
:   24-06-2016

Organisme emissor
:   Presidència de la Generalitat

Tipus de document
:   Resolució

RESOLUCIÓ de 24 de juny de 2016, del director general de Relacions amb les Corts, per la qual es disposa la publicació del conveni entre el Ministeri d'Ocupació i Seguretat Social i la Generalitat, a través de la Conselleria d'Economia Sostenible, Sectors Productius, Comerç i Treball, per a l'ús comú de l'aplicació informàtica que donarà cobertura a la base de dades centrals d'empreses de treball temporal i al corresponent registre autonòmic d'empreses de treball temporal. [2016/4929]  
  
El Ministeri d'Ocupació i Seguretat Social i la Generalitat, a través de la Conselleria d'Economia Sostenible, Sectors Productius, Comerç i Treball, han subscrit, prèvia tramitació reglamentària, el dia 25 de maig de 2016, el conveni per a l'ús comú de l'aplicació informàtica que donarà cobertura a la base de dades centrals d'empreses de treball temporal i al corresponent registre autonòmic d'empreses de treball temporal.  
  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, és procedent la publicació en el Diari Oficial de la Comunitat Valenciana del conveni esmentat, que ha quedat inscrit en el Registre de Convenis de la Generalitat amb el número 401/2016 i que figura com a annex d'aquesta resolució.  
  
València, 24 de juny de 2016- El director general de Relacions amb les Corts: Antonio Torres Salvador.  
  
  
Conveni de col·laboració entre el Ministeri d'Ocupació i Seguretat Social i la Conselleria d'Economia Sostenible, Sectors Productius, Comerç i Treball de la Comunitat Valenciana per a l'ús comú de l'aplicació informàtica que donarà cobertura a la base de dades centrals d'empreses de treball temporal i al corresponent registre autonòmic d'empreses de treball temporal  
  
Madrid, 25 de maig de 2016  
  
Reunits  
D'una part, María Fátima Báñez García, en la seua condició de ministra d'Ocupació i Seguretat Social, nomenada pel Reial Decret 1826/2011, de 21 de desembre.  
I d'una altra, Rafael Climent González, en la seua condició de conseller d'Economia Sostenible, Sectors Productius, Comerç i Treball, nomenat pel Decret 8/2015 (DOCV 7560).  
Ambdós parts es reconeixen mútuament la capacitat per a obligar-se i convindre i  
  
Exposen  
1. El Reial Decret 417/2015, de 29 de maig, pel qual s'aprova el Reglament de les empreses de treball temporal, suposa una decidida aposta per la implantació de l'Administració electrònica en matèria d'empreses de treball temporal, integrant-se en el marc dels procediments amb funcionament a través de mitjans electrònics.  
Amb la seua entrada en vigor, l'accés a l'Administració per les empreses de treball temporal per a la realització de qualsevol tràmit relacionat amb la seua autorització o amb el compliment de les obligacions derivades de l'exercici de la seua activitat ha de realitzar-se de manera electrònica, i amb això s'evitarà a les empreses desplaçaments i despeses innecessaris, i s'agilitzaran al màxim els tràmits, la qual cosa permetrà reduir considerablement els temps del procediment.  
A més, amb la creació de la base de dades centrals es disposarà, per primera vegada, d'una informació completa sobre la situació i funcionament de la totalitat d'empreses de treball temporal que han obtingut autorització en el conjunt del territori espanyol, hagen sigut autoritzades pel Ministeri d'Ocupació i Seguretat Social o per les comunitats autònomes.  
2. El Reial Decret 417/2015, de 29 de maig, en establir el funcionament del procediment d'autorització de les empreses de treball temporal a través de mitjans electrònics, imposa com a conseqüència la necessitat de desenvolupar una aplicació informàtica que done cobertura al mencionat procediment. A més, la constitució d'una base de dades centrals exigeix que la informació de cada un dels registres siga remesa per cada una de les autoritats laborals competents seguint unes determinades especificacions tècniques.  
3. La intercomunicació entre les administracions i les empreses de treball temporal, la possibilitat de consultar la informació existent sobre les empreses per qualsevol autoritat laboral i l'accés a les dades facilitats per aquestes obliguen a disposar d'una base de dades centrals en què consten els principals assentaments electrònics realitzats en els respectius registres d'empreses de treball temporal dependents de cada una de les autoritats laborals. Amb aquesta finalitat, i en compliment del mandat reglamentari contingut en el Reial Decret 417/2015, de 29 de maig, el Ministeri d'Ocupació i Seguretat Social ha desenvolupat una aplicació informàtica que permetrà donar cobertura a la base de dades centrals, així com als registres d'empreses de treball temporal estatal, autonòmics i als de les ciutats de Ceuta i Melilla.  
Aquesta aplicació informàtica podrà també ser utilitzada com a suport informàtic per a la gestió administrativa en matèria d'empreses de treball temporal per totes les comunitats autònomes que així ho desitgen. Per això, com a forma d'articular la col·laboració entre les administracions implicades, el mencionat reial decret preveu en la seua disposició addicional única la subscripció d'un conveni de col·laboració per a adherir-se a l'aplicació informàtica desenvolupada i gestionada pel Ministeri d'Ocupació i Seguretat Social.  
El Consell de la Generalitat en la seua sessió de 4 de març de 2016, va autoritzar la subscripció del present conveni entre el Ministeri d'Ocupació i Seguretat Social i la Conselleria d'Economia Sostenible, Sectors Productius, Comerç i Treball, per a l'ús comú de l'aplicació informàtica que donarà cobertura a la base de dades centrals d'empreses de treball temporal i al corresponent registre d'empreses de treball temporal.  
  
En virtut de l'anterior, les parts abans indicades acorden subscriure el present conveni que es regirà per les següents  
  
Clàusules  
  
Primera. Objecte del conveni  
En compliment del que preveu la disposició addicional única del Reial Decret 417/2015, de 29 de maig, aquest conveni té per objecte articular la col·laboració entre el Ministeri d'Ocupació i Seguretat Social i la Conselleria d'Economia Sostenible, Sectors Productius, Comerç i Treball, a fi d'establir les bases necessàries i facilitar el suport tecnològic per a la posada en marxa, el funcionament i la posterior gestió del registre autonòmic d'empreses de treball temporal i de la base de dades centrals.  
  
Segona. Absència de obligacions econòmiques per a la Generalitat  
L'aplicació i execució d'aquest conveni, incloent-hi a aquest efecte tots els actes jurídics que puguen dictar-se en la seua execució i desplegament, no podrà suposar obligacions econòmiques per a la Generalitat i, en tot cas, haurà de ser atesa amb els seus mitjans personals i materials.  
  
Tercera. Adhesió a l'aplicació informàtica desenvolupada i gestionada en el Ministeri d'Ocupació i Seguretat Social  
1. Comprovades les possibilitats de l'aplicació informàtica desenvolupada i gestionada pel Ministeri d'Ocupació i Seguretat Social, la Comunitat Valenciana manifesta la seua voluntat d'adhesió a aquesta i el seu compromís exprés de compliment de les especificacions tècniques que s'indicaran més avant.  
2. L'adhesió de la Comunitat Valenciana a l'aplicació informàtica constituïda en el Ministeri d'Ocupació i Seguretat Social no suposarà cap cost addicional a la Comunitat Valenciana.  
3. Els procediments d'autorització de les empreses de treball temporal i la resta de gestions amb funcionament a través de mitjans electrònics es realitzaran seguint les especificacions tècniques que establisca per a l'aplicació informàtica pel Ministeri d'Ocupació i Seguretat Social.  
L'aplicació informàtica albergarà les dades que es troben en el corresponent registre autonòmic d'empreses de treball temporal.  
Quarta. Utilització de l'aplicació informàtica per la comunitat autònoma  
1. La comunitat autònoma albergarà les dades que es troben en el seu registre en l'aplicació informàtica gestionada pel Ministeri d'Ocupació i Seguretat Social.  
2. La comunitat autònoma podrà plantejar les modificacions que considere oportunes per a un millor funcionament del seu registre a través del procediment previst en la clàusula novena. Els canvis proposats seran avaluats i, en cas de ser acceptats, s'incorporaran a l'aplicació informàtica per a totes les comunitats adherides així com per al Ministeri.  
  
Quinta. Base de dades centrals  
1. A través de la corresponent aplicació informàtica, les autoritats laborals competents en matèria de registre d'empreses de treball temporal tindran accés a la base de dades centrals que inclourà tots els assentaments electrònics realitzats en les condicions establides en el Reglament aprovat pel Reial Decret 417/2015, de 29 de maig.  
  
2. A fi de garantir la posada en marxa i operativitat del sistema, l'autoritat laboral de la comunitat autònoma haurà de proporcionar tots els dades identificatives que ja obren en el seu poder sobre les empreses de treball temporal que haja autoritzat, incloent-hi les de les garanties financeres constituïdes, quan no hagen pogut ser incorporades pel Ministeri d'Ocupació i Seguretat Social en la càrrega inicial de dades procedents de l'anterior registre d'empreses de treball temporal.  
  
La comunitat autònoma podrà utilitzar l'accés a la base de dades centrals a fi de realitzar consultes i disposar d'informació sobre les empreses de treball temporal d'acord amb el que preveu el reglament aprovat pel Reial Decret 417/2015.  
  
Sexta. Accés extern als registres d'empreses de treball temporal i a la base de dades centrals  
1. L'Administració General de l'Estat s'obliga a crear un lloc d'internet a través del qual es realitzarà l'accés extern als registres d'empreses de treball temporal i a la base de dades centrals. L'accés a aquest portal serà públic i comú per a tots els usuaris.  
La comunitat autònoma podrà personalitzar la pàgina d'entrada al seu registre d'empreses de treball temporal, a fi d'incloure-hi els seus símbols i logos, així com adaptar els seus continguts a la llengua oficial pròpia de la comunitat, ajustant-se en tot cas als requisits de disseny establits pel Ministeri d'Ocupació i Seguretat Social.  
2. Els continguts inserits en els llocs d'internet que afecten els registres hauran de ser coherents amb la Llei 14/1994, d'1 de juny, per la qual es regulen les empreses de treball temporal, amb el Reial Decret 417/2015, de 29 de maig, i amb l'Ordre ESS/1680/2015, de 28 de juliol, per la qual es desplega l'anterior, sense que en cap cas puguen contravindre la seua aplicació, així com amb la Llei 11/2007, de 22 de juny, d'Accés Electrònic dels Ciutadans als Servicis Públics, la Llei Orgànica 15/1999, de 13 de desembre, de protecció de dades de caràcter personal, i els seus corresponents desplegaments reglamentaris.  
  
Sèptima. Accés als registres d'empreses de treball temporal  
1. L'accés als registres d'empreses de treball temporal es realitzarà segons el perfil informàtic corresponent a l'usuari.  
2. Els perfils informàtics d'accés als mencionats registres seran els següents:  
a) Perfil d'autoritat laboral, legitimat amb certificat digital, que utilitze l'aplicació informàtica com a suport informàtic del seu registre i d'accés a la base de dades centrals. Permetrà l'accés a totes les dades que es troben en el seu registre, així com la realització dels tràmits relatius a la sol·licitud d'autorització d'empreses de treball temporal i tots els altres derivats del compliment de les seues obligacions. Permetrà, així mateix, l'explotació informàtica de les dades, d'acord amb les possibilitats de l'aplicació.  
Aquest perfil requerirà estar registrat com a usuari del sistema.  
b) Perfil d'usuari, legitimat amb certificat digital, per a sol·licitar l'autorització. Permetrà la presentació de sol·licituds d'autorització, així com la resta de tràmits i operacions relatius a l'activitat i funcionament de l'empresa de treball temporal, d'acord amb el que preveu el Reial Decret 417/2015.  
c) Perfil d'usuari sense certificat digital. Permetrà l'accés al portal, així com realitzar la consulta de dades públiques de les empreses de treball temporal, d'acord amb el que preveu la normativa reglamentària d'aplicació.  
3. Als efectes del que preveu esta clàusula, seran vàlids els certificats reconeguts per la ftgahggapr @ojgwo del Ministeri d'Hisenda i Administracions Públiques.  
4. Correspondrà a la Subdirecció General de Tecnologies de la Informació i Comunicacions del Ministeri d'Ocupació i Seguretat Social adoptar les mesures necessàries per a donar d'alta com a usuari administrador de la base de dades centrals a una persona designada per cada autoritat laboral d'acord amb el perfil assignat a cada u. L'accés s'haurà de facilitar dins dels 15 dies següents a la recepció de la sol·licitud. Una vegada donat d'alta, l'usuari administrador de cada autoritat laboral serà el responsable de donar d'alta a la resta d'usuaris de l'aplicació en l'àmbit de la dita autoritat laboral.  
  
Octava. Assistència als usuaris de l'aplicació  
A fi de facilitar la posada en funcionament dels registres d'empreses de treball temporal, el Ministeri d'Ocupació i Seguretat Social posarà a disposició dels usuaris un sistema d'atenció destinat a solucionar problemes derivats de la utilització de l'aplicació informàtica.  
  
  
Novena. Protecció de dades  
La gestió de les dades que es troben en cada un dels registres d'empreses de treball temporal es durà a terme d'acord amb el que preveu la Llei Orgànica 15/1999, de 13 de desembre, de protecció de dades de caràcter personal.  
  
Deu. Seguiment  
1. A fi de realitzar un seguiment de la implantació, el funcionament i la gestió del registre d'empreses de treball temporal, anualment se celebrarà una reunió a la qual assistiran representants del Ministeri d'Ocupació i Seguretat Social i de cada una de les comunitats autònomes adherides a l'aplicació informàtica a través del respectiu conveni de col·laboració.  
2. Com a resultat de la reunió anual es podrà crear una comissió de seguiment, grups de treball més reduïts o celebrar reunions per a abordar temes concrets. L'òrgan de la Comunitat Valenciana al qual s'haurà de remetre còpia de les actes, acords o informes que, si és el cas, s'emeten com a conseqüència de la realització d'aquest seguiment, serà la Direcció General de Treball i Benestar Laboral, o òrgan que la substituïsca.  
3. Seran funcions de la comissió de seguiment:  
a) Efectuar un seguiment del sistema, avaluar el funcionament de la base de dades centrals i dels registres d'empreses de treball temporal i, si és el cas, proposar la introducció de canvis en l'aplicació informàtica que suposen una millora en la gestió dels registres, en la base de dades centrals o en el lloc d'internet que li servix de suport, sempre que això no supose contravindre el Reial Decret 417/2015, de 29 de maig, ni la modificació d'aquest conveni.  
b) Rebre les comunicacions relatives als canvis tècnics i actualització de l'aplicació informàtica.  
c) Vetlar pel compliment del present instrument de col·laboració i resoldre els problemes d'interpretació i aplicació que es puguen plantejar amb motiu de la seua execució.  
  
Onze. Dret supletori  
En el que no preveu expressament aquest conveni serà aplicable la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Dotze. Vigència  
El conveni entrarà en vigor el dia de la seua subscripció i la seua vigència s'estendrà fins al 31 de desembre de 2016, i es prorrogarà automàticament per períodes successius d'un any si no hi ha denúncia prèvia per qualsevol de les parts, amb una antelació mínima de dos mesos a la seua data de finalització.  
En el cas que concórrega alguna de les causes d'extinció enumerades en el paràgraf anterior, les actuacions o procediments que es troben ja en curs podran ser concloses per la comunitat autònoma, fent ús de l'aplicació informàtica gestionada pel Ministeri d'Ocupació i Seguretat Social.  
  
Tretze. Ordre jurisdiccional competent  
Aquest conveni té naturalesa administrativa, per la qual cosa les qüestions litigioses que puguen sorgir en la interpretació i aplicació del present conveni hauran de sotmetre's als jutjats i tribunals de l'ordre jurisdiccional contenciós administratiu.  
  
La ministra d'Ocupació i Seguretat Social: M.ª Fátima Báñez García.  
El conseller d'Economia Sostenible, Sectors productius, Comerç i Treball: Rafael Climent González.